Dwaraka (Bandar Purba)

Dvaraka, juga dikenali sebagai Dvāravatī (Sanskrit: द्वारका, bermaksud "kota berpintu", mungkin merujuk kepada kota yang mempunyai banyak pintu, atau sebaliknya mempunyai satu atau beberapa pintu gerbang yang sangat agung), ialah sebuah kota bersejarah suci dalam kesusasteraan suci agama Hindu, Jainisme,Jaini, P. S. (1993), Jaina Puranas: A Puranic Counter Tradition, SUNY Press, ISBN 978-0-7914-1381-4Bauer, Jerome H. (24 March 2005). "Hero of Wonders, Hero in Deeds: Vasudeva Krishna in Jaina Cosmohistory". In Beck, Guy L. (ed.). Alternative Krishnas: Regional and Vernacular Variations on a Hindu Deity. SUNY Press. pp. 167–169. ISBN 978-0-7914-6415-1. dan Buddhisme.Law, B. C. (1941). India as Described in Early Texts of Buddhism and Jainism. Luzac. pp. 99–101.Jaiswal, S. (1974). "Historical Evolution of the Ram Legend". Social Scientist. 21 (3–4): 89–97. doi:10.2307/3517633. JSTOR 3517633. Ia juga kadang kala dieja sebagai Dvarika. Nama Dvaraka dikatakan diberikan kepada tempat itu oleh Sri Krishna, salah satu dewa utama dalam agama Hindu.Mani, Vettam (2010). Puranic Encyclopaedia (2nd ed.). Delhi: Motilal Banarsidass. p. 89. ISBN 978-8120805972.Rajarajan, R.K.K. (2018). "Dvārakā in Tamil Literature and Historical Tradition". Annals of the Bhandarkar Oriental Research, Pune. XCV: 70–90.

Dalam Mahabharata, ia merupakan sebuah kota yang terletak di kawasan yang kini dikenali sebagai Dwarka, yang dahulunya dipanggil Kushasthali, kubunya terpaksa dibaiki oleh kaum Yadava. Dalam epik ini, kota itu digambarkan sebagai ibu kota Kerajaan Anarta. Menurut Harivamsa, kota ini terletak di wilayah Kerajaan Sindhu.

Dalam epik Hindu dan Purana, Dvaraka dipanggil Dvaravati dan merupakan salah satu daripada tujuh Tirtha (pusat ziarah), Sapta Puri (tujuh kota suci dalam agama Hindu) yang dipercayai membawa pembebasan rohani. Enam yang lain ialah Mathura, Ayodhya, Kashi, Kanchipuram, Avantika (Ujjain), dan Puri.Jean Holm; John Bowker (2001). Sacred Place. Bloomsbury Publishing. p. 70. ISBN 978-1-62356-623-4.

 Sumber Srimad Bhagavata 
Teks Srimad Bhagavata Purana memberikan gambaran Dvaraka berikut:Kota Dvaraka bergema dengan kicauan burung dan dengungan lebah yang berterbangan di taman-taman dan taman ria yang subur. Tasik-tasiknya yang dipenuhi aneka jenis bunga teratai, bergetar dengan suara angsa dan burung jenjang yang bersahutan.

Dvaraka memiliki 900,000 istana diraja, semuanya dibina daripada kristal dan perak serta dihiasi megah dengan zamrud yang besar. Di dalam istana-istana tersebut, perabutnya diselaputi emas dan permata yang menyilaukan pandangan.

Laluan kota dipenuhi lalu lintas yang teratur melalui jaringan jalan raya, persimpangan, dan pasar yang tersusun rapi. Balairong agung dan kuil-kuil dewa menghiasi kota yang mempesona ini. Jalan-jalan, halaman, deretan pusat perniagaan, dan anjung kediaman disiram dengan air yang menyegarkan serta dinaungi daripada terik mentari oleh panji-panji yang berkibar megah dari tiang bendera.

Di dalam kota Dvaraka terdapat sebuah kawasan peribadi yang sangat indah, disanjung tinggi oleh para dewa. Kawasan ini, hasil karya agung dewa tukang Vishvakarma yang mencurahkan segala kemahiran nya, merupakan tempat kediaman Sri Krishna. Kawasan ini menempatkan enam belas ribu istana yang dihuni oleh permaisuri-permaisuri Krishna.

Narada Muni, sang resi agung, pun melangkah masuk ke salah sebuah istana yang amat luas dan agung itu

Tiang-tiang istana itu diperbuat daripada batu karang dan dihiasi indah dengan permata baiduri. Dinding-dindingnya diseri dengan nilam yang berkilauan, manakala lantainya memancarkan cahaya yang tidak pernah malap.

Di dalam istana tersebut, Tvashta telah menyusun kanopi-kanopi megah dengan untaian mutiara yang tergantung gemerlapan. Tersedia juga tempat duduk dan katil yang diukir daripada gading dan bertatahkan permata yang amat berharga.

Ramai dayang-dayang hadir, berpakaian anggun dan berhias kalung leher. Turut mengawal istana ialah para pengawal yang lengkap berperisai, bertanjak kemas, berseragam indah, dan berhias anting-anting permata.Bhagavata Purana 10.69.1–12

 Sumber Harivamsa 
Dalam Harivamsa, kota suci Dvaraka digambarkan sebagai sebuah kota agung yang dibina di atas tanah yang dahulunya ditenggelami oleh lautan — suatu kawasan yang telah “dilepaskan kembali oleh samudera” bagi tujuan suci (2.55.118; 2.58.34). Tempat ini dahulunya dikenali sebagai taman permainan Raja Raivataka dan dinamakan Dvaravati, tersusun dalam bentuk empat persegi, laksana papan catur yang sempurna (2.56.29). Berdekatan dengan kota ini terletak Banjaran Gunung Raivataka, yang disanjung sebagai “tempat tinggal para dewa” (2.55.111; 2.56.27).

Pembinaan Dvaraka dimulakan dengan pengukuran suci oleh para Brahmin. Tapak-tapak rumah didirikan, dan sebahagian daripadanya dibina sendiri oleh kaum Yadava (2.58.9–15). Kota ini didirikan oleh dewa arkitek Vishwakarman hanya dalam satu hari (2.58.40), bukan melalui tukul dan pahat, tetapi secara rohani — “dengan fikiran sahaja” (2.58.41, 44).

Dvaraka dikelilingi oleh tembok benteng yang kukuh (2.58.48, 53) dan mempunyai empat pintu gerbang utama (2.58.16). Rumah-rumah tersusun rapi dalam barisan yang teratur (2.58.41), dan bangunannya menjulang tinggi ke langit, “hampir menyentuh awan” (2.58.50). Pintu-pintunya bersinar seputih awan (2.58.48), manakala temboknya memancarkan cahaya bagaikan matahari dan periuk emas. Bunyi-bunyian indah bergema dari rumah-rumah agam yang berkilau dengan cahaya emas (2.58.53).

Kota ini dihiasi oleh keindahan samudera yang mengelilinginya, sebagaimana kota Indra di alam dewa diserikan dengan permata-permata cemerlang (2.58.47–49, 66). Di tengah-tengah kota ini terletak kawasan suci yang mengandungi istana Sri Krishna sendiri, lengkap dengan bilik mandi peribadi (2.58.43). Di sinilah Baginda bersemayam, di tengah-tengah istana yang didirikan untuk para permaisuri, yang dihias megah laksana syurga di bumi.

 Peristiwa Penting 

 Semasa tempoh pembuangan mereka ke dalam hutan, putera-putera Pandava pernah menetap di Dvaraka. Dalam tahun ketiga belas, iaitu tahun terakhir pembuangan mereka, orang-orang suruhan Pandava yang diketuai oleh Indrasena tinggal di kota Dvaraka selama setahun (4.72).
 Balarama, saudara kepada Sri Krishna, menyebut tentang upacara korban suci yang berlangsung di Dvaraka, sebelum dia memulakan kembara sucinya menyusuri Sungai Sarasvati (9.35).
 Rukmini, setelah dilarikan oleh Sri Krishna dari majlis perkahwinannya, menjadi permaisuri utama Dvaraka. Dalam Mahabharata, Rukmini disamakan dengan dewi Lakshmi sebagai permaisuri utama Sri Krishna, melambangkan penyatuan antara ilahi dan kekayaan rohani duniawi.
 Sesiapa yang ingin menziarahi Dvaravati dinasihatkan agar mengawal pancaindera dan mengamalkan diet yang teratur. Di sana, dengan mandi di tempat suci yang dikenali sebagai Pindaraka, seseorang itu dikatakan akan memperoleh pahala seumpama pemberian emas yang melimpah ruah (3.82).
 Raja Nriga, kerana satu kesilapan yang kecil,telah dihukum untuk menjalani kehidupan yang panjang dalam penderitaan di Dvaravati. Sri Krishna akhirnya memberinya ampun dan melepaskannya daripada penderitaan tersebut (13.72).
 Maharisi Durvasa, resi agung yang masyhur dengan kemurkaannya, pernah menetap di Dvaravati untuk suatu tempoh yang panjang (13.160).
 Arjuna, dalam perjalanannya menakluki arah-arah utama selepas tamatnya Perang Kurukshetra, turut mengunjungi Dvaravati dalam kempen ketenteraannya (14.83).
 Akhirnya, apabila para Pandava bersara daripada kehidupan dunia dan memulakan perjalanan akhir mereka, mereka tiba di Dvaraka purba — dan menyaksikan kota suci itu telah pun tenggelam ke dasar samudera, lenyap dari pandangan duniawi namun kekal dalam kenangan abadi.

 Bukti Arkeologi 
Antara tahun 1983 hingga 1990, Unit Arkeologi Marin dari Institut Oseanografi Kebangsaan India (NIO) telah menjalankan kerja cari gali bawah laut di kawasan Dwarka dan Bet Dwarka.

Menurut ahli arkeologi terkenal, S. R. Rao, bukti-bukti yang ditemui daripada penyelidikan di darat dan di dasar laut menunjukkan kewujudan sebuah negara kota purba yang besar, lengkap dengan beberapa penempatan satelit, yang dipercayai telah wujud sekitar tahun 1500 S.M.

Berdasarkan penemuan tersebut, beliau berpendapat bahawa kota purba yang kini tenggelam itu sangat berkemungkinan ialah Dvaraka seperti yang digambarkan dalam epik Mahabharata — kota agung yang diasaskan oleh Sri Krishna dan akhirnya lenyap ditelan laut sebagaimana diceritakan dalam kisah purba.S. R. Rao (1991). "Further excavations of the submerged city of Dwarka". Recent Advances in Marine Archaeology: Proceedings of the second Indian Conference on Marine Archaeology of Indian Ocean Countries, January 1990. National Institute Of Oceanography. pp. 51–59.

 Kesudahan Dvaraka 
Dalam Mausala Parva karya agung Mahabharata, Arjuna sendiri menyaksikan saat-saat akhir kota Dvaraka. Dia menggambarkan peristiwa itu dengan penuh hiba:Laut yang selama ini memukul pantai dengan tenang, tiba-tiba melampaui batas semula jadinya. Gelombang besar menerjah masuk ke dalam kota, mengalir deras melalui lorong-lorong dan jalan-jalan kota yang indah itu.

Segalanya ditelan air. Satu demi satu bangunan megah tenggelam di hadapan mata. Dalam sekelip mata, semuanya lenyap.

Laut kemudian menjadi tenang seperti tasik. Tiada lagi tanda-tanda kewujudan kota. Dvaraka kini hanyalah tinggal nama—sekadar satu kenangan.Mausala Parva, Mahabharata

 Lihat juga 

 Indraprastha
 Varanasi 

 Daftar Pustaka 

 Gaur, A.S., Sundaresh, P. Gudigar, Sila Tripati, K.H. Vora and S.N. Bandodkar (2000) Recent underwater explorations at Dwarka and surroundings of Okha Mandal, Man and Environment, XXV(1): 67-74.
 Gaur, A.S. and Sundaresh (2003) Onshore Excavation at Bet Dwarka Island, in the Gulf of Kachchh, Gujarat, Man and Environment, XXVIII(1): 57-66.
 S. R. Rao (1991). "Further excavations of the submerged city of Dwarka". Recent Advances in Marine Archaeology: Proceedings of the second Indian Conference on Marine Archaeology of Indian Ocean Countries, January 1990. National Institute Of Oceanography. pp. 51–59.

 Bacaan Lanjut 
Shikaripur Ranganatha Rao (1999). The lost city of Dvārakā. Aditya Prakashan. ISBN 9788186471487. 

 Rujukan 

Kategori:Hinduisme
Kategori:Bandar suci Hindu
Kategori:India Purba